Pellegrini, Peter, predseda NR SR (2015-06-16):
Vážené panie poslankyne, vážení páni poslanci, otváram rokovanie 53. schôdze Národnej rady Slovenskej republiky. Chcem vás na úvod požiadať, aby sme sa pred začiatkom rokovania prezentovali a zistili, či sme schopní uznášania. Prosím, prezentujte sa. (Prezentácia.) Prítomných 101 poslancov. Konštatujem, že Národná rada je schopná sa uznášať a môžeme pokračovať v našom rokovaní. Na 53. schôdzi Národnej rady budú overovateľmi poslanci Pavol Goga a Viliam Novotný. Náhradníkmi budú poslanci Mikuláš Krajkovič a Martin Poliačik. Na dnešnom rokovaní o ospravedlnenie požiadali Pavol Abrhan, Jozef Bobík, Igor Matovič, Ivan Mikloš, Peter Muránsky, Lucia Nicholsonová a Peter Pollák. Navrhnutý program schôdze vám bol rozdaný. Prezident Slovenskej republiky Andrej Kiska mi listom oznámil, že vystúpi na tejto schôdzi Národnej rady so správou o stave republiky 18. júna 2015 o 10.00 hodine. Ďalej chcem uviesť, že na konci návrhu programu sa uvádzajú materiály, ktorých prerokovanie je navrhnuté na konkrétny termín. Niektoré z nich sú správy príslušných inštitúcií predložené v súlade s platnými zákonmi, ktoré na návrh gestorských výborov uvedú ich samotní predkladatelia, ako sú uvedení v návrhu programu. Na to, aby mohli uvedené materiály v Národnej rade uviesť a vystúpiť v rozprave, je potrebný súhlas Národnej rady. Navrhujem preto, aby sme tento súhlas vyslovili schválením programu ako celku, pokiaľ nikto nepredloží návrh iný. Zároveň mi ešte, prosím, dovoľte informovať, že po konzultácii v poslaneckom grémiu som vykonal ešte v návrhu programu nasledovné zmeny, ktoré nie sú ešte premietnuté v programe, ktorý máte pred sebou a ide o nasledovné: Body ministra životného prostredia – bod 20 tlač 1583 a bod 21 tlač 1584 – sa prerokujú v piatok 19. júna 2015 o 9.00 hod., pôvodne v tento termín sme mali prerokovať body ministra obrany. Body ministra obrany – bod 64 tlač 1049 a bod 65 tlač 1505 – sa prerokujú v piatok 26. júna 2015 o 9.00 hod. A na záver, vážené panie poslankyne, vážení páni poslanci, na základe diskusií... (Reakcie z pléna.) Za spravodlivosťou potom, keď je spravodlivosť dvadsiateho šiesteho o 9.00 hod., tak potom bude môcť byť životné prostredie až po prerokovaní spravodlivosti, ale nie je dvadsiateho šiesteho spravodlivosť, dvadsiateho piateho je spravodlivosť. No a na záver na základe diskusií, ktoré sme mali aj včera s poslancami z rôznych poslaneckých klubov, ako aj na základe mojej diskusie s predsedom vlády Slovenskej republiky a zároveň s ministrom vnútra som na záver programu schôdze zaradil bod, ktorý som nazval – riešenie migračných výziev, ktorým aktuálne čelí Európska únia – s tým, že by sme o tejto téme a vážnej téme rokovali, prijali k tomu uznesenie, resp. stanovisko Národnej rady, a to ešte v termíne takom, aby predseda vlády, ktorý sa zúčastní budúci týždeň vo štvrtok na summite premiérov, mohol sa oprieť aj o stanovisko Národnej rady k otázke migračných výziev, nakoľko dochádza k aktivitám, ktoré nie všetky sú v súlade s rozhodnutím a dohodou premiérov krajín, ktoré sa na ostatnom rokovaní dohodli na princípe dobrovoľnosti, ale súčasné kroky Európskej komisie nekorešpondujú s týmto dobrovoľným postupom. Preto cítim, že poslanci Národnej rady bez ohľadu na politickú príslušnosť chcú k tomuto sa vyjadriť a preto počas rokovania Národnej rady v niektorý deň o 11.00 hod. alebo o 17.00 hod. si hlasovaním odsúhlasíme, na ktorý konkrétny termín bude tento bod – riešenie migračných výziev, ktorým aktuálne čelí Európska únia – prerokovaný. Zároveň by som chcel požiadať o súčinnosť a pomoc pri príprave textu uznesenia pána predsedu výboru pre európske záležitosti, samozrejme všetkých ďalších poslancov, ktorým je blízka zahraničná politika, aby sme už počas rokovania Národnej rady mohli mať k dispozícii návrh nejakého uznesenia, ktoré bude vyhovovať väčšine Národnej rady Slovenskej republiky. Takže toľko program tak, ako ho máte predložený vrátane týchto zmien, ktoré som teraz predložil a pristúpime teraz k tomu, aby ste predložili svoje návrhy na doplnenie alebo zmeny programu. Nech sa páči, pán poslanec Lipšic.